**Važnost senzomotorike za cjelokupan razvoj djeteta**

**Jaslice Poreč, Soba 3**

**Odgojiteljice Nada Marković i Petra Šegon**

  

**Vaša djeca sve dodiruju, opipavaju? Imate dojam da su njihove ručice posvuda ili da sve završava u njihovim ustima? Znate što? Upravo im je to i zadaća.**

**Vrijeme razvijanja senzomotorike po J. Piageu počinje od samog rođenja pa do 2. godine djetetovog života, dok se cjelokupni živčani sustav razvija do 3. godine djetetovog života.**

**U tom periodu djeca uče kroz svoja osjetila o svijetu. Dodiruju predmete, ližu ih, lupaju ili stavljaju u usta, mirišu ih i promatraju.**

**Pružanje mogućnosti da djeca aktivno koriste njihova osjetila istražujući svijet kroz senzomotoričku igru je presudno za razvoj mozga – pomaže stvaranju živčanih veza u moždanim putovima. Dugoročno to vodi ka dječjoj sposobnosti da završe složenije zadatke učenja i podržava sam kognitivni rast, razvoj jezika, rast motoričkih sposobnosti, socijalnu interakciju, vještine rješavanja problema, te samim time senzomotorički razvoj je nezaobilazni element dječjeg odrastanja.**

**ŠTO JE SENZOMOTORIČKA IGRA?**

**Ona je ključna za razvoj dječjeg mozga, možemo je nazvati i hranom za mozak. Ona uključuje sve one aktivnosti koje stimuliraju osjetila djece: dodir, miris, okus, pokret, ravnotežu. Vid i sluh. Senzomotoričke aktivnosti omogućuju djeci da tijekom igre usvajaju osjetilne informacije iz okoline i vlastitog tijela, u mozgu ih organizira i integrira te tako spoznaje svijet oko sebe.**

**PRIMJER:**

1. **U početku dijete se neće moći igrati s vršnjakom kada se druge stvari oko njega događaju i stvaraju određenu buku. Kroz senzornu igru istražujući zvukove i zadatke, dijete se uči adaptirati tako da istovremeno blokira nebitnu buku i fokusira se na igru s prijateljem.**
2. **Dijete se muči s jedenjem hrane vlažne teksture, poput špageta, a uporabom senzorne igre pomažemo djetetu u dodirivanju, mirisanju i igranju sa sličnom teksturom sa malo očekivanja.**

**5 STVARI ZBOG KOJIH JE SENZOMOTORIČKA IGRA KORISNA!**

1. **Pomaže izgradnji živčanih veza u moždanim putovima, što dovodi do djetetove sposobnosti da završi kompleksne zadatke.**
2. **Podržava razvoj jezika, kognitivni rast, fine i grube motoričke sposobnosti, sposobnost rješavanja zadataka i socijalnu interakciju.**
3. **Ova vrsta igre pomaže u razvoju i jačanju pamćenja.**
4. **Odlična je za smirivanje tjeskobnog djeteta.**
5. **Pomaže djeci u učenju senzornih pridjeva ( toplo-hladno, ljepljivo- suho, meko- tvrdo,…).**

**ZAŠTO JE BITNO IMATI SENZOMOTORIČKI CENTAR UNUTAR ODGOJNIH SKUPINA ILI**

**KUTAK U SVOME STANU?**



**To je prvenstveno prostor za poticanje i stimuliranje svih osjetila.**

**Osjetila su hrana za mozak, koji mozgu govore što radi tijelo, dok mozak kaže tijelu što treba raditi. Zato držimo važnim osmisliti senzomotoričke poticaje svuda po prostoru.**

**Materijali s kojima se djeca igraju (pijesak, gel, mirisi) mogu imati razna svojstva (topli, hladni, mokri, suhi, glatki, hrapavi, tvrdi, mekani, ljepljivi,..). Otkrivanje i razlikovanje tih karakteristika je prvi korak u klasifikaciji.**

  ****

**Tijekom osmišljavanja našeg prostora uključili smo i roditelje u izradi i prikupljanju materijala za izradu taktilnih ploča i taktilne staze.**

 

**U sklopu svih centara izrađeni su i nuđeni materijali za poticanje taktilnog osjeta.**

**Osjet MIRISA stimuliran je mirisnim bočicama kozmetike, mirisnim bočicama punjenim vatom natopljenom eteričnim uljima i začinima. Djeci je omogućeno manipuliranje mirisnim kuglicama, masu za modeliranje obogatile smo raznim šljokicama i eteričnim uljima, što je njihov doživljaj činilo senzornim.**

**Individualno su provođene masaže rukama. Važno je istaknuti da je masaža dobar primjer integrirane stimulacije nekoliko sustava ( taktilni, proprioceptivni).**

  

**Naš senzomotorički centar obogaćen je materijalima za senzomotoričku stimulaciju.**

**Obogaćen je lopticama, lampicama, ogledalima, zvučnim i taktilnim zidom, senzornim bocama, vrećicama.**

** **

**Bazen s lopticama poziva dijete na pokret, hvatanje, prebacivanje iz ruke u ruku, bacanje, gađanje te ciljanje djecu zabavlja, dok ležanje na lopticama umiruje djecu, kroz igru s lopticama uče i boje, te ih sortiraju.**

**Taktilne ploče unutar centra su pokrivene prirodnim i umjetnim materijalima različitih svojstava, koje djeca mogu istraživati rukama, a na podu se nalaze taktilne staze koje se razlikuju u svojoj strukturi. Centar je bogat i senzornim bocama, kojima dijete samostalno manipulira, okreće i kotrlja, te se materijali unutar boce pomiču i stvaraju se zanimljivi efekti, a na kraju tu se nalaze i senzorne vrećice koje dijete može dodirivati, stiskati i gnječiti.**

  

**Sluh stimuliramo improviziranim šuškalicama, te na taj način djeca istražuju jačinu zvuka.**

**Također unutar centra nalaze se razni umjetni predmeti i igračke koje djeca mogu odvrtati, otkopčavati, zavrtati, povlačiti, te se uz pomoć svjetlosne kugle stvaraju različiti svjetlosni efekti, koji dodatno potiču djecu na istraživanje svojih osjetila, a samim time i svojih mogućnosti.**



**Još neki primjeri senzomotoričkih aktivnosti**

 

 



**Roditeljima predlažemo da vrijeme koje provode s djetetom pretvore i u senzoričku igru. Primjerice zajedničko pripremanje obroka može djelovati blagotvorno na razvoj svih djetetov osjetila, moći će istovremeno mirisati, kušati, osluškivati zvuk rastresitih namirnica i manipulirati predmetima koji se koriste u kuhinji. Zanimljiva iskustva dijete može doživjeti i prilikom odlaska u park ili kupovinu. Na taj način djetetu će biti omogućena neposredna veza sa svijetom koji je prepun prilika za istraživanje.**